L-annimali nxebbhuhom mal-bnedmin. Min jiffanga ngħidulu ħanżir . Min jiżbalja nlaqqmuh ħmar . Min jibla' kollox ikun mazzun . Min jgħid ħafna tellerita . Min jissalvaġġja bodbod jew muntun . U nibqgħu sejrin hekk. Imma għala min jiftaħar ngħidulu fanfru ? Meta kont żgħir kemm-il darba mort għall-fanfri ma' missieri u ma nafx li l-għamla jew l-imġiba tal-fanfri tista' b'xi mod torbothom ma' min jiddandan u jiftaħar b'rixu. Il-biċċa qiegħda hekk. Il-ħuta fit-Taljan tissejjaħ pesce pilota jew pampano , li f'xi djaletti ssir fanfano . Il-Malti jidher li ħadha mill-Isqalli fanfaru jew nfanfaru . Aquilina fid-dizzjunarju ħdejn fanfru jagħti infanfru , forma li semagħha Għawdex. Proprjament fl-Isqalli hemm żewġ kelmiet bl-istess ħoss imma b'tifsira differenti: pesce pilota (il-fanfru, ħuta) Żewġ sensi li storikament m'għandhomx x'jaqsmu ma' xulxin, iżda li fil-Malti ħsibniehom jiġu minn xulxin, bi żvilupp metaforiku, kif spiss jiġri fl-ismijiet tal-annimali. Biex tagħqad, hemm ukoll il-kelma fanfarun , mill-Isqalli fanfaruni , li tfisser sewwasew xi ħadd li jħobb jiftaħar b'li għandu u b'li m'għandux. Il-forma mad-daqqa t'għajn (jew ta' widna) taħsibha l-akkrexxittiv ta' fanfru . U din aktarx kompliet issaħħaħ l-assoċjazzjoni tal-fanfru mal-ftaħir. Ara veru każ ta' min jiftaħar jaqa' l-baħar… mal-fanfri.
Għala jiftaħar il-fanfru?